Luukse fluweel | rooi rose Luukse fluweel | rooi rose
Die fluweelvoorkoms is reeds 'n sterk dekorneiging sedert 2017, maar in 2018 vier hierdie voorkoms hoogty. Nie net is fluweel 'n tydlose tekstiel nie, maar dit verleen ook warmte aan enige vertrek. Laat hierdie luukse materiaal vir jou werk.
Deur Cornel Dunn. Foto: abracada/istock images
Fluweel kan by enige dekorvoorkoms pas – ons wys jou hoe.
Beperk die vorm van jou meubels tot die 1950s-voorkoms sonder tierlantyntjies. Onthou dat hierdie voorkoms verskeie teksture benodig om effektief te wees. Kry 'n leerpasmaat vir jou fluweelbank en maak gebruik van moderne geometriese muurpapier as fokuspunt. Kies kleure soos rooi, bruin, groen en mosterdgeel.
Hierdie voorkoms is sjiek en esteties sterk: Fluweel is die perfekte materiaal om oraloor 'n luukse vertrek te gebruik. Kombineer eenvoudige baliestoele met 'n deurknoopte bank in fluweel. Juweelkleure is hier die beste keuse om 'n ekstra luukse spasie te skep.
Vir 'n eklektiese voorkoms is dit belangrik om baie verskillende teksture en materiale te meng. Meng macramé, rottang, marmer en metaal met die fluweel.
Maak hier van lae gebruik: Neutrale en dowwe kleure werk goed. Groen kussings en 'n grys bank kan 'n leerstoel of Oosterse mat komplementeer.
Industriële liefhebbers mag dink dat fluweel nie by hierdie voorkoms pas nie. Fluweel kan egter warmte bring sonder om te ver van hierdie styl te beweeg. Kies fluweel uit 'n koel neutrale palet met kleure soos leiklip, graniet en blou.
In hierdie voorkoms is jou opsies met fluweel eindeloos. Kies klassieke ontwerpe in meubels soos 'n "Wingback"-stoel in 'n sagte pastelkleur en neutrale fluweel.